次韻張矩臣迪功見示建除體
作者：陳與義
朝代：宋

paragraphs: 建德我故國，歸哉遄我驅。
除道得歡伯，荆棘無復餘。
滿懷秋月色，未覺饑腸虛。
平林過西風，爲我起笙竽。
定知張公子，能共寂寞娛。
執此以贈君，意重貂襜褕。
破帽與青鞋，耐久心亦舒。
危處要進步，安處勿停車。
成虧在道德，不在功利區。
收視以爲期，問君此何如。
開尊且復飲，辭費道已迂。
閉口味更長，香斷窗櫺疏。